Mikrokredit tashkilotlari faoliyatini litsenziyalash tartibi to‘g‘risidagi nizomga o‘zgartirishlar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Mikrokredit tashkilotlari to‘g‘risida”gi, “Faoliyatning ayrim turlarini litsenziyalash to‘g‘risida”gi, 2015-yil 20-avgustdagi O‘RQ-391-son “O‘zbekiston Respublikasining ayrim qonun hujjatlariga xususiy mulkni, tadbirkorlik subyektlarini ishonchli himoya qilishni yanada kuchaytirishga, ularni jadal rivojlantirish yo‘lidagi to‘siqlarni bartaraf etishga qaratilgan o‘zgartish va qo‘shimchalar kiritish to‘g‘risida”gi qonunlariga muvofiq O‘zbekiston Respublikasi Markaziy banki Boshqaruvi qaror qiladi:
 1. O‘zbekiston Respublikasi Markaziy banki Boshqaruvining 2010-yil 23-yanvardagi 3/5-son qarori (ro‘yxat raqami 2093, 2010-yil 13-aprel) (O‘zbekiston Respublikasi qonun hujjatlari to‘plami, 2010-y., 14-15-son, 116-modda) bilan tasdiqlangan Mikrokredit tashkilotlari faoliyatini litsenziyalash tartibi to‘g‘risidagi nizomga  ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. Nizom muqaddimasi quyidagi tahrirda bayon etilsin:
 “Mazkur Nizom O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Mikrokredit tashkilotlari to‘g‘risida”gi, “Faoliyatning ayrim turlarini litsenziyalash to‘g‘risida”gi qonunlariga muvofiq O‘zbekiston Respublikasi hududida mikrokredit tashkilotlarini litsenziyalash tartibini belgilaydi.”.
 2. 13-bandda:
 uchinchi va to‘rtinchi xatboshilar chiqarib tashlansin;
 beshinchi — yettinchi xatboshilar tegishli ravishda uchinchi — beshinchi xatboshilar deb hisoblansin.
 3. 15-band quyidagi tahrirda bayon etilsin:
 “15. Hajmi bir varaqdan ziyod holda taqdim etiladigan barcha hujjatlar alohida yig‘majild shaklida tikilib, mikrokredit tashkiloti rahbari tomonidan imzolangan va muhri bilan (muhr mavjud bo‘lgan taqdirda) tasdiqlangan bo‘lishi lozim.”.
 4. 25-band o‘z kuchini yo‘qotgan deb topilsin.
 5. 50-banddagi “o‘n kun” degan so‘zlar “uch kun” degan so‘zlar bilan almashtirilsin.
 6. 55-band quyidagi tahrirda bayon etilsin:
 “55. Mazkur Nizomga muvofiq talab qilinadigan barcha hujjatlar O‘zbekiston Respublikasining “Davlat tili haqida”gi Qonuniga rioya etilgan holda taqdim etiladi.”.